Maatreëls gaan opkikkerskelms vasvat | Netwerk24
Pasop vir dié slenters, waarsku DStv
DStv-kykers moet katvoet wees vir talle slenters wat spesifiek intekenare van hierdie betaaltelevisiediens in die visier het, waarsku MultiChoice, die eienaar van DStv.
Maatreëls gaan opkikkerskelms vasvat
06 April 2020 21:30
Só het die Russiese Atletiekfederasie (Rusaf) gesê met die aankondiging van streng nuwe regulasies wat hy gaan instel in 'n poging om sy reputasie as dwelmskelm iets van die verlede te maak.
Die Russiese nuusagentskap TASS berig dat Rusaf dié stappe gedoen het nadat sy lidmaatskap by Wêreldatletiek in 2018 opgeskort is.
Yevgeny Yurchenko, president van die Russiese Atletiekfederasie, het streng nuwe maatreëls ingestel waaraan atlete en afrigters moet voldoen. Foto: Getty Images
Onder die nuwe kriteria sal geen atleet vir 'n span oorweeg word nie as hy ná 18 November 2015 uitgevang is vir die gebruik van opkikkers.
Indien 'n vermoede bestaan dat 'n atleet die reëls rakende die gebruik van verbode middels dalk oortree het, mag dié atleet ook nie oorweeg word nie, terwyl 'n ondersoek hangende is.
Geen atleet mag by 'n afrigter oefen wat ná 18 November 2015 skuldig bevind is daaraan dat hy of sy betrokke was by verbode middels nie.
Atlete wat deur Wêreldatletiek, die Russiese agentskap teen die gebruik van verbode middels (Rusada) of atletiek se integriteitseenheid (AIU) van enige oortredings beskuldig is, sal ook nie oorweeg word nie.
Volgens 'n verklaring deur Rusaf sal die kriteria van toepassing wees op alle streekspanne se federasies en alle werknemers wat deur die nasionale liggaam aangestel word.
Afrigters het dit selfs nóg moeiliker.
Enige afrigter of mediese spesialiste wat tussen 2010 en Oktober 2019 skuldig bevind is daaraan dat hulle reëls betreffende opkikkers oortree het, mag by geen Russiese span betrokke wees nie.
Net diegene met geldige afrigtingslisensies sal toegelaat word om 'n nasionale span te brei.
Volgens Yevgeny Yurchenko, president van Rusaf, is dié kriteria een van die vereistes wat deur Wêreldatletiek gestel is en glo hy die Russe het dit nodig om sy sport weer skoon te kry.
Yurchenko het in Februarie dié pos ingeneem met die Rusland se departement van sport wat in Maart Rusaf se akkreditasie weer geldig verklaar het.
Rusaf is enkele dae later deur Wêreldatletiek met $10 miljoen beboet vir sy oortreding van atletiek se opkikkerreëls.
Rusaf is in 2015 geskors ná 'n groot opkikker-skandaal by 2014 se Winterspele in Sotsji.
Dié skorsing is sedertdien al 13 keer verleng met Rusland wat verbied is om aan die Wêreldkampioenskap in 2015, 2017 en 2019, sowel as die Olimpiese Spele in 2016 deel te neem.
Atlete sou ook nie onder die Russiese vlag aan 2020 se Spele in Tokio mag deelgeneem het nie. Slegs diegene wat 'n skoon rekord het, sou as neutrale atlete hul slag kon wys.
Die uitstel van die Spele tot 2021 en die nuwe kriteria deur Rusaf kan dalk aan Wêreldatletiek tyd gee om te herbesin oor dié skorsing. – Sportredaksie